Ο Πρόεδρος της Συρίας υπεραμύνεται των επιχειρήσεών του κατά των αντιφρονούντων
ενώ επικριτές του λένε πως έχει χάσει την αξιοπιστία του
Ο Πρόεδρος της Συρίας Μπασάρ Αλ Άσαντ υπεραμύνθηκε των επιχειρήσεων καταστολής της πολιτικής εξέγερσης που έχει εκδηλωθεί στη χώρα του και τόνισε ότι οι επικρίσεις από μέρους της Δύσης δεν σημαίνουν τίποτα για αυτόν. Ο κ. Άσσαντ έκανε τις δηλώσεις αυτές σε μακροσκελή συνέντευξη που παραχώρησε στην κρατική τηλεόραση της Συρίας το βράδυ της Κυριακής. Οι ΗΠΑ, η ΕΕ και άλλες δυτικές δυνάμεις έχουν τονίσει ότι ο κ. Άσαντ θα πρέπει να αποχωρήσει από την εξουσία. Ο σύριος Πρόεδρος ανέφερε ότι οι δυνάμεις ασφαλείας έχουν σημειώσει πρόοδο κατά της εξέγερσης που ξεκίνησε πριν από πέντε μήνες. Όπως είπε «δεν ανησυχεί» για την εξέγερση και προειδοποίησε για τις συνέπειες οποιασδήποτε στρατιωτικής ενέργειας κατά της χώρας του. Επανέλαβε τα σχέδια του ότι θα προχωρήσει σε μεταρρυθμίσεις προσθέτοντας ότι σε έξι μήνες θα πραγματοποιηθούν εκλογές για το εθνικό συμβούλιο της Συρίας. Ο κ. Άσαντ επεσήμανε ότι η νομοθεσία για την ίδρυση νέων πολιτικών κομμάτων θα είναι έτοιμη τις επόμενες ημέρες και ότι οι ενδιαφερόμενοι θα έχουν χρονικό περιθώριο 45 ημερών να καταθέσουν την αίτηση τους στην αρμόδια επιτροπή. Ο Πρόεδρος της Συρίας τόνισε επίσης ότι θα ήθελε να ξέρει τις προθέσεις της γειτονικής Τουρκίας αναφορικά με την κατάσταση στη χώρα του. Όπως είπε, η Συρία δεν δέχεται να ενεργήσει κάποιος ως «καθοδηγητής» ή ως «καλύτερος γνώστης» των θεμάτων της χώρας του. Η Τουρκία έχει προτρέψει τον κ. Άσσαντ να σταματήσει τις επιχειρήσεις κατά των αντιφρονούντων αλλά λέει ότι πιστεύει πως είναι πολύ νωρίς να ζητήσει την παραίτηση του. Κάτοικος της Δαμασκού δήλωσε στο τηλεοπτικό δίκτυο CNN μετά την ομιλία του Προέδρου την Κυριακή ότι ο κ. Άσσαντ «φλυαρούσε ανούσια» και ότι πλέον δεν έχει «καμία αξιοπιστία» στον λαό της Συρίας.